钦定古今图书集成/明伦汇编/官常典/第455卷 > 吕虔
## 钦定古今图书集成/明伦汇编/官常典/第455卷 > 吕虔

按《魏志》本传：“虔字子恪，任城人也。太祖在兖州，闻虔
有胆策，以为从事，将家兵守湖陆。襄陵校尉杜松部
民炅母等作乱，与昌豨通，太祖以虔代松。虔到，招诱
炅母渠率及同恶数十人，赐酒食，简壮士伏其侧。虔
察炅母等皆醉，使伏兵尽格杀之，抚其馀众，群贼乃
平。太祖以虔领泰山太守。郡接山海，世乱，闻民人多”
藏窜，袁绍所置中郎将郭祖、公孙犊等数十辈保山
为寇，百姓苦之。虔将家兵到郡，开恩信，祖等党属皆
降服。诸山中亡匿者，尽出安土业，简其彊者补战士，
泰山由是遂有精兵，冠名州郡。济南黄巾徐和等，所
在劫长吏，攻城邑，虔引兵与夏侯渊会击之，前后数
十战，斩首获生数千人。太祖使督青州诸郡兵，以讨
东莱群贼李条等，有功。太祖令曰：“夫有其志，必成其
事，盖烈士之所徇也。卿在郡以来，禽奸讨暴，百姓获
安，躬蹈矢石，所征辄克。昔寇恂立名于汝颍，耿弇建
策于青、兖，古今一也。”举茂才，加骑都尉，典郡如故。虔
在泰山十数年，甚有威惠。文帝即王位，加裨将军，封
益寿亭侯，迁徐州刺史，加威卤将军。请琅邪王祥为
别驾，民事一以委之，世多其能，任贤，讨利城叛贼，斩
获有功。明帝即位，徙封万年亭侯，增邑二百，并前六
百户。虔薨，子翻嗣。